Hoolekogu koosoleku protokoll nr 2 2018/2019 õppeaastal
Hoolekogu koosolek  04.12.2018 kell 18.00 –  21.00 Kuusalu keskkooli lugemissaalis

Osalesid: Kaisa Kajo (lapsevanemate esindaja), Indrek Link (lapsevanemate esindaja), Kerli Palu (lapsevanemate esindaja), Vello Sats (direktor), Aili Kontus (õppealajuhataja), Ingrit Keerma (õpetajate esindaja), Margit Vunk (õpetajate esindaja), Anu Kirsman (vallavalitsuse esindaja), Joosep Mürk (külaline).
Puudusid: Viljar Moorits (lapsevanemate esindaja), Rasmus Merivoo (lapsevanemate esindaja).
Koosoleku päevakord
1.Õpilaste vastuvõtu kord

2.Kodukorra muudatused

3.SA Innove 2018.a rahulolekuküsitluste tagasiside

4.Klassikursust kordama jäänud õpilase õppetöös osalemine
5.Kuidas teavitatakse lapsevanemat, kui laps jääb koolis haigeks või saab viga.

Indrek Link: Meil on uus õpilaste esindaja Joosep Mürk Kärt Kirsimaa asemel. Anu Kirsman: Praegu on veel külalisena, saab varsti kinnitatud õpilaste esindajana.

Vello Sats: Minu palve on arutada, kas hoolekogu protokoll peab olema nii põhjalik? Praegu on protokoll väga põhjalik, see on pigem memo kui protokoll. Ja samuti, kas kõik on nõus, et Kaisa lindistab koosolekut? Indrek Link: Kas kellelgi on vastuväiteid lindistamisele? Ma saan aru, et Kaisa lindistab protokolli koostamise jaoks ja seda kuskile üles ei panda. 
OTSUS: Kui hoolekogu koosoleku lindistust kasutatakse ainult protokolli koostamiseks ja ei avalikustata, võib koosolekut lindistada. Ükski hoolekogu liige vastu ei olnud.
Indrek Link: Oleme ka varem protokolli pikkust arutanud. Siis jõudsime järeldusele, et protokoll võiks olla üksikasjalik, siis on hiljem alati hea vaadata. Vello Sats: Meil on tegelikult aastaid olnud põhjalik protokoll ja mina olen ka selle poolt, et põhjalikust protokollist on aastaid hiljem hea vaadata. Anu Kirsman: Lühem variant oleks parem mõistetavuse pärast, rohkemad inimesed võtaksid ehk vaevaks selle läbi lugeda. 
OTSUS: Protokoll on edaspidi nö pika ja lühikese vahepealne, lühem ja konkreetsem.

1.Õpilaste vastuvõtu kord
Vello Sats tutvustas õpilaste vastuvõtu korda.
Indrek Link: Teistest omavalitsustest võetakse siis vastu õpilasi 1.-3. kooliastmesse, kui on vabu kohti. Mille järgi otsustatakse, kas koolis on vabu kohti? Aili Kontus: Kui meil on näiteks 3 paralleeli, igaühes 24 õpilast, mis on maksimum, ja peaksime tegema neljanda paralleeli uue õpilase pärast, siis ei ole vabu kohti.
Indrek Link: Vanem peab esitama sisseastumisel isikut tõendava dokumendi ametlikult kinnitatud ärakirja. Mis on see ametlikult kinnitatud ärakiri? Vello Sats: Kui sekretär teeb isikut tõendavast dokumendist koopia, siis sellest piisab. Anu Kirsman: Kas piisaks sellest, kui oleks lihtsalt dokumendi koopia? Vello Sats: Paneme siis koopia. 
OTSUS: Teeme muudatuse: vanem peab esitama sisseastumisel isikut tõendava dokumendi koopia.
Indrek Link: Kuidas te väljaspoolt teeninduspiirkonda tulevate laste osas vabade kohtade üle otsustate? Vello Sats: 24 õpilast on ühes klassis maksimum. Meil on maikuu lõpuks enam-vähem teada, palju esimesse klassi tulijaid oma teeninduspiirkonnast on. Meil on tihe koostöö lasteaedadega ja teame palju oma valla lasteaedadest meie kooli lapsi tuleb. Indrek Link: Kui esimesse klassi tulevate õpilaste arv on teada juba mai lõpus, siis miks peab kool lapsevanemat sisseastuja vastuvõtust keeldumisest teavitama hiljemalt 25.08? Kas võib tekkida olukord, et naabervalla elanik esitab esimesse klassi astumise avalduse siia kooli, ootab 25. augustini ja siis selgub, et ta ei saagi siia kooli? Anu Kirsman: Päris täpselt ikkagi ei tea. Meie piirkonna laps võib tulla ka augusti viimasel päeval. Oma piirkonna lapsed peab igal juhul vastu võtma. Vello Sats: Suurusjärk on meil mai lõpus teada, samuti, kas tuleb kolm või neli esimest klassi. Vanemad teevad vahel ka taotluse mitmesse kooli. Anu Kirsman: Kool komplekteerib klassid lähtudes oma piirkonna lastest. Ruumid on nii väiksed, et klasse ei saa ka suuremaid teha. Naabervaldades on veel mõned nö hallid piirkonnad, kust lapsed on traditsiooniliselt käinud alati Kuusalu kooli. Need lapsed on alati nö oma lastena vastu võetud.
Kaisa Kajo: Kas kunagi on üldse jäetud kedagi väljastpoolt Kuusalu valda vastu võtmata?Vello Sats: Minu ajal küll ei ole. Erandkorras võib suurendada klassi ka 26 õpilaseni hoolekogu nõusolekul. Anu Kirsman: Laias laastus planeeritakse nii, et Kuusalu ja Kiiu lasteaedadest tulevad lapsed Kuusalu keskkooli  ja Kolga lasteaiast Kolga kooli. On väga üksikuid koduseid lapsi. Mõned lähevad Tallinnasse kooli. Ka meie valla lasteaedades võib olla teise omavalitsuse sissekirjutusega lapsi. Vello Sats: Meil on ka selliseid lapsi, kes elavad Kuusalu vallas, kuid sisse on kirjutatud mujale ja lasteaias käinud näiteks Tallinnas. Need on sellised üllatused, mida ette ei tea. 
Indrek Link: Mina vahetaksin ära 4. ja 5. punkti. 4. punkt räägib gümnaasiumiastme ükskõik millisesse klassi astumisest ja 5. punkt räägib ainult 10. klassi astumisest. 10. klassi vastuvõtmist puudutav osa dubleerib tegelikult seda, mis on sätestatud 10. klassi vastuvõtu tingimustes. 10. klassi vastuvõtmist puudutav osa võiks olla vastuvõtu korras lühemalt, kuna see on niikuinii eraldi sätestatud 10. klassi vastuvõtu tingimustes. Võib tekkida vastuolu, kui ühte muudetakse ja teist mitte. Vello Sats: Õpilaste vastuvõtu kord on vallavalitsuse poolt kinnitatav määrus, seda meie ise muuta ei saa. See kehtib uue korra kinnitamiseni. 10. klassi vastuvõtu tingimusi saab kool igal aastal muuta. Vastuvõtutingimustes on sätestatud, millal sellel konkreetsel aastal tegevused toimuvad.
Kerli Palu: Minul on küsimus 8. punkti kohta: välisriigi õppeasutusest tulnud õpilase õpingute jätkamine. Kui ta tuleb gümnaasiumisse, kas ta peab tegema katsed? Vello Sats: Katsed peab tegema, kui keskmine hinne on alla 4,0. 

Õpilaste vastuvõtu kord on võetud hoolekogu poolt teadmiseks.

2.Kodukorra muudatused
Indrek Link: Kooli kodukorraga määratakse koolis kehtivad sisekorraeeskirjad. Kas koolis on mitu sisekorraeeskirja? Vello Sats: Koolis on lisaks veel dokument Töökorralduse reeglid, mis kehtib kõikide kooli töötajate jaoks. Kooli kodukorda peavad täitma kõik õpilased ja koolitöötajad. Anu Kirsman: Ma saan aru, et sa mõtlesid, et sisekorrad on eraldi dokument, aga tegelikult on siin mõeldud kodukorra sisu. Vello Sats: Sõna sisekorraeeskirjad ei ole hea. Indrek Link: Võib-olla oleks parem käitumisreeglid. Anu Kirsman: Laseme valla juristil selle punkti üle vaadata. Aili Kontus: Võib-olla lihtsalt: Kooli kodukorda peavad täitma kõik õpilased ja õpetajad. Teeme muudatuse kodukorras.
OTSUS: Teha ettepanek valla juristil see punkt üle vaadata.
Vello Sats: Punkt 1.8 on kooli poolt lisatud: Nutivahendeid võib kasutada väljaspool mobiilivaba ala.
Kerli Palu: Minul on küsimus punkt 5.5 kohta (P 5.5 Õpilasel on õigus kasutada tunnis ja ürituste ajal nutivahendeid eesmärgipäraselt õpetaja loal. Kui õpilane ei järgi antud korraldust, on õpetajal õigus vahendid konfiskeerida, tuua sotsiaalpedagoogi juurde hoiule ja need tagastatakse vanemale). Mida tähendab konfiskeerimine? Kas koostatakse juurde ka vastav protokoll? Vello Sats: PGS annab võimaluse ese hoiule võtta. Kerli Palu: Kas PGS-s on sõna konfiskeerimine? Anu Kirsman: PGS-s on hoiule võtmine, konfiskeerimist ei ole.  Konfiskeerimise võiks asendada hoiule võtmisega. Kerli Palu: PGS-s on meetmena hoiule võtmine, mis on kehtestatud kooli kodukorraga. Kaisa Kajo: Konfiskeerimine on väga spetsiifiline termin süüteomenetluses. Kerli Palu: See nõuab juurde protokolli vormistamist. Indrek Link: Konfiskeerimine tähendab seda, et ära võetud asja enam tagasi ei saa. Vello Sats: Muudame kodukorras sõnastuse: õpetajal on õigus vahendid hoiule võtta.
OTSUS: Ettepanek muudatuseks: Kui õpilane ei järgi antud korraldust, on õpetajal õigus vahendid hoiule võtta.
Indrek Link: Kas ei peaks olema: kui õpilane ei järgi õpetaja antud korraldust ... Aili Kontus: Antud korraldus on see, mida õpetaja sel hetkel konkreetselt annab, kas kasuta või ära kasuta. Joosep Mürk: Algselt, kui tundi tuled, on korraldus mitte kasutada. Kui ma võtan tunnis telefoni välja, kui õpetaja pole selleks luba andnud, siis ma pigem eiran korda, mitte korraldust. Indrek Link: Seda punkti võib tõlgendada ka nii: kui õpilane ei järgi korraldust kasutada nutivahendeid eesmärgipäraselt. Anu Kirsman: Teine lause punkt 5.5 võiks olla eraldi punktina.
Vello Sats: Muudetud on punkti 6.2 Koolis on vahetusjalatsid kohustuslikud, kantakse põrandaid mittemäärivaid vahetusjalatseid. Vahetusjalatsite kasutamine on viimastel aastatel kehvemaks jäänud. Anu Kirsman: Miks see peab kohustuslik olema? Kui mõnel vähekindlustatud perel ei ole võimalik vahetusjalatseid osta, siis ta ei saa kanda neid. Ingrit Keerma: Kas ta käib siis poriste saabastega tunnis? Kui jalanõusid ei ole, peaks vallavalitsus abistama nende soetamisel. Anu Kirsman: Miks seda punkti enne juba sees ei olnud?  Vello Sats: Seni on hästi toiminud. 
Indrek Link: Punkt 5.17 Puudulikult hinnatud õpilasel on õigus, võimalus ja kohustus võtta osa vastava õppeaine konsultatsioonist. Kui on kohustus, siis ei saa enam olla õigust ja võimalust. Ingrit Keerma: Kui õpilasel on raske, siis tal on õigus saada abi. Tal on ka kohustus abi otsida ja samas tal peab olema ka see võimalus. Kerli Palu: Mis põhjusel need kolm sõna on sinna järjest pandud? Aili Kontus: See oli eelmise hoolekogu poolt nii otsustatud. Ingrit Keerma: Eesmärk oli ka võimalikult vähe kasutada käskivat ja keelavat vormi. Indrek Link: Kas konsultatsioonid on siis vabatahtlikud või kohustuslikud? Aili Kontus: Ikkagi kohustuslikud, kuid õpilane ei pea alati käima igas konsultatsioonis. Ingrit Keerma: Kui õpilasel on trimestrihinne „1“ või „2“, siis tal peaks olema kohustus võtta järgmise trimestri jooksul järjepidevalt konsultatsioonidest osa. Muidu ta tunneb end tunnis aina halvemini, kuna tal on materjal omastamata. Indrek Link: Sisuliselt on siis ikkagi tegemist kohustusega, mille osas õpetaja võib teha erinevaid reegleid. Aili Kontus: Kui see ei ole ka kohustus, siis õigus ja võimalus jääb õpilasele alati konsultatsioonist osa võtta. Joosep Mürk: Kas puudulikult hindamise all mõeldakse jooksvat hinnet või trimestri hinnet? Aili Kontus: Trimestri hinde puhul on kohustus, jooksvate hinnete puhul on õigus ja võimalus.
Indrek Link: Punkt 12.12 Kutse direktsiooni vastuvõtule. Kes sinna direktsiooni kuuluvad? Anu Kirsman: Need on vallavalitsuse poolt kinnitatud. Vello Sats: Juhtkonda kuulub seitse inimest. Indrek Link: Võiks olla pigem direktori vastuvõtule.
OTSUS: Ettepanek muuta p 12.12 kutse direktori vastuvõtule.
Indrek Link: Punkt 6.3 Tundidesse minnes võtab õpilane endaga kõik õppetööks vajaliku kaasa. Kehalise kasvatuse tunniks vajalikud tarbed võib jätta garderoobi. Sellest punktist loen mina välja, et kehalise kasvatuse tunniks ei pea asju kaasa võtma. Aili Kontus: Mõeldud on kuni tunnini, et õpilased ei peaks tundidesse kehalise kasvatuse riideid kaasa võtma. 
OTSUS: Ettepanek muuta: Kehalise kasvatuse tunniks vajalikud tarbed võib jätta garderoobi kuni tunnini.

Kooli kodukord on võetud teadmiseks hoolekogu poolt.

3.SA Innove 2018.a rahulolekuküsitluste tagasiside
Vello Sats tutvustas rahulolu küsitluse tulemusi.
Vello Sats: 2017.a viis Innove esimest korda 4., 8., 11. klassis, põhikooli lastevanematele ja õpetajatele läbi rahulolu-uuringu. 2018.a oli kohustuslik kõikides koolides see uuring läbi viia. Selline uuring on Innove poolt plaanis on igal kevadel 4., 8., ja 11. klassidele igal aastal ning põhikooli vanematele ja õpetajatele üle 3 aasta. Küsitluses käsitleti vastajate kooliga rahulolu kui objektiivset heaolu, st isiklikku kooliga seotud kogemust, mis lähtub vastaja õpi- või töökeskkonnaga seotud tunnetest ja meeleoludest, näiteks kuidas õpilane end teatud laadi õppes tunneb või kas talle meeldib koolis käia. Anu Kirsman: Me võiksime vaadata kooli poolt välja toodud nö anomaaliaid võrreldes riigi keskmistega. Vello Sats: Neljandates klassides oli rahulolu kõikides aspektides riigi keskmisest kõrgem. Neljanda klassi jaoks olid paljud väited ja küsimused keerulised mõista. Erilisi anomaaliaid ei olnud. 8. klassis me ei märganud ka erilisi anomaaliaid. Põhjuseta puudumiste protsent oli kõrge. Puudumist pidid õpilased ise enda kohta hindama. Piisas ühest-kahest õpilasest, kellel oli põhjuseta puudumisi. Koolikiusamise osas oli õpilaste osakaal, kes vastas väitele, et talle on teise õpilase poolt meelega haiget tehtud, löödud või tõugatud, jaatavalt, natuke või oluliselt madalam riigi keskmisest. 11. klassis on rahulolu kooli sööklaga ja koolitoiduga Eesti keskmisest kehvemalt hinnatud. Õpikeskkond on riigi keskmisest kehvemalt hinnatud. Kõrge tulemus on väitel, et teise õpilase poolt on meelega haiget tehtud. Õpilased ise imestasid ka selle tulemuse üle ja pakkusid, et võib-olla on nooremate klasside õpilased koridorides otsa jooksnud ja see on tundunud meelega haiget tegemisena. Ingrit Keerma: Keskastmes ei tolereeri õpilased seda, kui keegi läheb mööda ja lihtsalt müksab ega anna teatud asju andeks. Vello Sats: Õpetajate osas oli kõrge tulemus väitel, et õpetaja saab oluliste otsuste osas kaasa rääkida. Meil on ainesektsioonide süsteem. Koos arutamine ja tagasiside võtab küll palju aega, aga kõik saavad protsessides kaasa rääkida. Rahulolu ruumidega oli keskmisest madalam. See viitab meie ruumiprobleemile. Lapsevanematest osales vaid 63. Kooli ruumidega rahulolu on madal, 56% ei ole rahul. Õpiabi võimaldamisega rahulolu on kõrgem keskmisest. Väitega „Minu laps on viimase 2 nädala jooksul kogenud kiusamist“ nõustus 20%. Eesti keskmine on 16%. Anu Kirsman: Kuidas see protsent nii kõrge on? Vello Sats: Peale Kiva rakendamist tõusiski kiusamisjuhtumitest teatamine. Kerli Palu: See on ilmselt teadlikkuse tõusust. Probleem oleks, kui sellest ei räägitaks. Margit Vunk: Lapsed julgevad rohkem tulla rääkima kui varem. 

4.Klassikursust kordama jäänud õpilase õppetöös osalemine
Aili Kontus: Üks õpilane kahest klassikursust kordama jäänud õpilasest käib paremini koolis. Teine on 190 tundi puudunud esimesel trimestril. Oleme õpilastega korduvalt vestelnud, kasutanud erinevaid mõjutusmeetmeid. Üks õpilastest ei taha ka õpilaskodu kodukorda täita, seal on tekkinud probleeme. Me ei näe paranemist. Mõlemal õpilasel oli viis mitterahuldavat trimestrihinnetes. Kerli Palu: Kas mentorluse peale on mõeldud? Indrek Link: Kas nendel on olnud klassikaaslastega konflikte? Aili Kontus: Seda ei ole olnud. Lihtsalt eiravad kodukorda. Anu Kirsman: Kas nad tugisüsteemide abi, sh koolist väljaspool on saanud? Aili Kontus: On küll. Indrek Link: Võib-olla peaks kutsuma kellegi eduka kooli rääkima, kes oleks eeskujuks, kellel on samasugused raskused olnud ja nad on need ületanud. Anu Kirsman: Riigis on tõusev trend, et õpilased lähevad juba alates 7. klassist õhtukooli ja lõpetavad edukalt ning paljud lähevad ka kohe edasi keskkooli. Kooli reeglid ilmselt ei sobi kõigile. Ingrit Keerma: Kas sinna on võimalik suunata? Anu Kirsman: Läbi Rajaleidja otsuse saab seda teha. Joosep Mürk: Ma ei usu, et kellegi rääkima kutsumine motiveeriks seda õpilast väga õppima. Ingrit Keerma: Kas keegi klassis ei ole talle eeskujuks või oleks valmis näiteks mentorlusena aitama? Joosep Mürk: Ta on kaheksandas klassis teist korda, seal on kõik temast nooremad. Seal ei ole kedagi, kes võiks olla eeskuju. Indrek Link: Võiksime mõelda, kas kutsume ta siis hoolekogu ette või leiame muu alternatiivi. Anu Kirsman: Valla poolt võib ka teha ettekirjutuse vanematele osaleda mõnes vanemlike oskuste arendamise programmis. Margit Vunk: Kas lapsevanemad saab valda välja kutsuda? Anu Kirsman: Ikka saab. Võime kutsuda, et arutada, millised on variandid.

5.Kuidas teavitatakse lapsevanemat, kui laps jääb koolis haigeks või saab viga.
Ingrit Keerma: Kas see teema on mingist üksikjuhtumist tingitud? Kas lapsevanem on vastuse saanud? Indrek Link: Seal oli jah konkreetne situatsioon. Lapsevanem pöördus Kerli poole. Kuna Kerli pidi varem täna lahkuma, siis ma ei oska seda rohkem kommenteerida. Ingrit Keerma: Kui lapsevanem oleks kohe kooli poole pöördunud, kas ta siis ei oleks vastust saanud? Miks peab antud juhul hoolekogu seda arutama? Vello Sats: Minule tuli see kiri samuti umbmääraselt ilma konkreetsele juhtumile viitamata. Sellisel juhul on ka raske vastata. Lapsevanemaid ei peaks üles kutsuma anonüümselt hoolekogu poole pöörduma. Lapsevanem peaks esmalt kooli poole pöörduma. Kõige esimene juhtumi lahendaja peaks olema õpetaja. Ingrit Keerma: Kas keegi teab, mis selle teema taga on? Millest me räägime? Vello Sats: Kerli järgmisel korral räägib sellest. Indrek Link: Võtame selle teema uuesti siis järgmisel korral, kui Kerli kohal on.
	

	


	

	


